Dit is die probleem destyds, en vandag nogsteeds. Die probleem met iemand wat sê: 'Ek aanbid die enigste ware God, en Hy alleen is die weg en die waarheid en die lewe', is dat ons dan nie vrede kan hê nie, en dis gevaarlik. Daarom maak Nebukadneser 'n pl an, en die wêreld vandag doen dieselfde.

Wat leer ons van die beeld? Geliefdes, ons moet leer dat hierdie probleem 'n werklike probleem is, 'n ernstige probleem. Die rede hoekom ons as Christene na die wêreld kyk, en dan ongemaklik voel is omdat ons weet die wêreld gaan 'n plan maak met iemand wat sê sy God is die enigste ware God. Die wêreld kyk na die Christene, en is ongemaklik want hulle dink ons staan in die pad van wêreldvrede.

Ek is seker ons het vandag, saam met almal wat inluister, twee groepe. Sommige van ons dink dis bloot arrogant om te sê ons het die waarheid en ander nie, en dit gaan een of ander tyd maak dat ons op iemand gaan neersien.

Aan die ander kant, dink die res van ons dat Jesus Christus is die enigste Here. Daar is net een Gees, een hoop, een Here, een geloof, een doop, ens... Daar is dan sekerlik ook klompie van ons wat nie heeltemal seker is nie.

Kom ons kyk na die twee groepe, die middelstes, julle kan maar saam luister en dan daarop 'n besluit maak.

Indien jy iemand is wat dink dat mense wat glo dat 'n enkele waarheid en 'n enkele God onverdraagsaam is, dan is die vraag of jy nie dan onverdraagsaam is jouself nie?

Kom ons stel dit anders, as jy iemand is wat dink: 'Christene sê dat hulle waarheid is die enigste waarheid, en die ander is vals, en dit maak dat hulle ander gaan verdruk en dan is hulle 'n bedreiging', dan doen jy presies dit wat jy sê die Christene nie mag doen nie. Jy sê dat jou siening dat alle gelowe gelyk is, beter is as hulle siening dat net een geloof reg is. Jou waarheid is dus beter, en jy onderdruk dan dié wat van jou verskil. Jy is dus nie die verdraagsame een en die Christene die onderdrukkers nie. As jy sê Christene mag nie sê net hulle het die waarheid nie, dan het jy sopas die onderdrukker geword.

Nebukadneser sê: 'Julle kan almal aanbid wat julle wil, solank julle my waarheid ook aanvaar.' Onder die vernis lagie van verdraagsaamheid, sit eintlik 'n hele spul onverdraagsaamheid. Wie is die ouens wat in die vuur beland? Nebukadneser was toe nie so verdraagsaam nie.

Tog is die wêreld se vrees nogsteeds: As die Christene voel hulle alleen het die waarheid, dan gaan dit mos logies lei na 'n absolute outoritêre, of totalitêre gesindheid? Hulle gaan almal onderdruk wat nie soos hulle glo nie. Is dit nie wat die Christendom in die verlede gedoen het nie?

Kom ons kyk net gou weer na Nebukadneser... Aan die einde van die hoofstuk sê Nebukadneser: ' Aan die God van Sadrag, Mesag en Abednego kom die eer toe ...' Hy het 'n wonderwerk gesien, en uiteraard is Nebukadneser baie beïndruk! Hy sê dan dat indien iemand met minagting praat van Sadra, Mesag en Abednego se God in stukke gekap en sy huis vernietig word. Dis totalitêr.

So hoekom doen Nebukadneser dit? Want hy kom tot bekering nie. Nog nie, nie hier nie. Hy praat heeltyd van hulle God, nooit van 'my God' nie.

Iemand wat sê: 'Ek glo in die God van die Bybel' en dan wreed optree verstaan nog glad nie die God van die Bybel nie. Nebukadneser is 'n slegte voorbeeld.

As die Christene sê: 'Ons God is die enigste ware God', dan klink dit baie onverdraagsaam. As mens egter godsdienstige verdraagsaamheid bietjie van naderby beskou, dan kom mens agter hulle is eintlik baie